Артист ныбжьыщIэхэм я зэфIэкIыр
Бахъсэн районым и библиотекэ нэхъыщхьэм иджыблагъэ щекIуэкIащ классикэ художественнэ литературэр фIыуэ зылъагъухэм я зэхуэс.
Кыщпэк къуажэ школым щеджэ ныбжьыщIэхэр зэIущIэм кърихьэлIахэм къахуеджащ Пушкин Александр, Лермонтов Михаил, Есенин Сергей, Фет Афанасий сымэ я IэдакъэщIэкIхэм, классикхэм я тхыгъэхэм тепсэлъыхьащ, блэкIа лIэщIыгъуэхэр зыхуэдар а тхакIуэхэм къызэрагъэлъэгъуэжым къытеувыIащ.
«Классикэ литературэр гъащIэм и егъэджакIуэщ, аращ ар сыт хуэдэ зэманми щIыдекIунур», — жеIэ библиотекэм щеджэ и пэшым и унафэщI Уэзы Ритэ.
Урысыбзэмрэ литературэмрэ езыгъэдж Хьэпэхъу ФатIимэ я дэIэпыкъуэгъуу ныбжьыщIэхэм ягъэхьэзыращ Гоголь Николай и «Ревизор» комедием къытращIыкIа театр теплъэгъуэ. Артист ныбжьыщIэхэр сыткIи зэпэщт: пыIэхэр ядат, блэкIа лIэщIыгъуэхэм щыIа фэилъхьэгъуэхэмрэ Iэмэпсымэхэмрэ зэхуахьэсат.
«Урысей зэкъуэт» партым и куей исполкомым и унафэщI ДыщэкI Жаннэ и псалъэм къыхигъэщащ, я ныбжьым емылъытауэ, артист ныбжьыщIэхэм зэфIэкI хъарзынэхэр къызэрагъэлъэгъуар.
АЛОКЪУЭ Аринэ,
Бахъсэн район администрацэм и
пресс-IуэхущIапIэм и унафэщI.
